CELEX: 32017R0140
Language: fi
Date: 2017-01-26 00:00:00
Title: Komission asetus (EU) 2017/140, annettu 26 päivänä tammikuuta 2017, EU:n vertailulaboratorion nimeämisestä lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla, kyseisen laboratorion muiden vastuualueiden ja tehtävien vahvistamisesta ja Euroopan parlamentin ja neuvoston asetuksen (EY) N:o 882/2004 liitteen VII muuttamisesta (ETA:n kannalta merkityksellinen teksti. )

27.1.2017   
            
            
               FI
            
            
               Euroopan unionin virallinen lehti
            
            
               L 22/10
            
         KOMISSION ASETUS (EU) 2017/140,
   annettu 26 päivänä tammikuuta 2017,
   EU:n vertailulaboratorion nimeämisestä lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla, kyseisen laboratorion muiden vastuualueiden ja tehtävien vahvistamisesta ja Euroopan parlamentin ja neuvoston asetuksen (EY) N:o 882/2004 liitteen VII muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 32 artiklan 5 ja 6 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 882/2004 säädetään elintarvikkeiden ja rehujen sekä eläinten terveyden alalla toimivien Euroopan unionin (EU:n) vertailulaboratorioiden yleisistä tehtävistä, velvollisuuksista ja vaatimuksista. EU:n vertailulaboratoriot eläinten terveyttä ja eläviä eläimiä varten on lueteltu kyseisen asetuksen liitteessä VII olevassa II jaksossa.
            
         
               (2)
            
            
               EU:n vertailulaboratoriota ei vielä ole lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla. EU:n vertailulaboratorioiden olisi katettava ne rehu- ja elintarvikelainsäädännön sekä eläinten terveyden alat, joilla tarvitaan täsmällisiä analyyttisiä ja diagnostisia tuloksia. Lammas- ja vuohirokkovirusten aiheuttamien tautien taudinpurkaukset edellyttävät täsmällisiä analyyttisiä ja diagnostisia tuloksia.
            
         
               (3)
            
            
               Komissio käynnisti 30 päivänä kesäkuuta 2016 ehdotuspyynnön EU:n vertailulaboratorion valitsemiseksi ja nimeämiseksi lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla. Valittu laboratorio ’Veterinary and Agrochemical Research Centre – CODA-CERVA’ olisi nimettävä EU:n vertailulaboratorioksi lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla.
            
         
               (4)
            
            
               Asetuksen (EY) N:o 882/2004 32 artiklan 2 kohdassa säädettyjen yleisten tehtävien ja velvollisuuksien lisäksi valitulle laboratoriolle olisi osoitettava tiettyjä erityistehtäviä ja -velvollisuuksia.
            
         
               (5)
            
            
               Sen vuoksi asetuksen (EY) N:o 882/2004 liitteessä VII olevaa II jaksoa olisi muutettava.
            
         
               (6)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Nimetään Veterinary and Agrochemical Research Centre – CODA-CERVA, Bryssel, Belgia, unionin (EU:n) vertailulaboratorioksi lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla.
   Kyseisen laboratorion muut vastuualueet ja tehtävät vahvistetaan liitteessä.
   2 artikla
   Lisätään asetuksen (EY) N:o 882/2004 liitteessä VII olevaan II jaksoon 19 kohta seuraavasti:
   
      
                  ”19.
               
               
                  EU:n vertailulaboratorio lammas- ja vuohirokkovirusten aiheuttamia tauteja (lumpy skin -tauti ja lammas- ja vuohirokko) varten
                  
                              Veterinary and Agrochemical Research Centre – CODA-CERVA
                           
                        
                              Operational Directorate Viral Diseases
                           
                        
                              Unit Vesicular and Exotic Diseases
                           
                        
                              Groeselenberg 99
                           
                        
                              1180 Brussels
                           
                        
                              Belgia”.
                           
                        
            
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä tammikuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 165, 30.4.2004, s. 1.
   
      LIITE
      
         Lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla toimivan EU:n vertailulaboratorion vastuualueet ja tehtävät
      
      Asetuksen (EY) N:o 882/2004 32 artiklan 2 kohdassa säädettyjen eläinten terveyden alalla toimivien EU:n vertailulaboratorioiden yleisten tehtävien ja velvollisuuksien lisäksi lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) alalla toimivalla EU:n vertailulaboratoriolla on seuraavat vastuualueet ja tehtävät:
      
                  1.
               
               
                  
                     Yhteyden varmistaminen jäsenvaltioiden kansallisten laboratorioiden välillä ja optimaalisten menetelmien tarjoaminen lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) diagnosoinnille kotieläimissä erityisesti siten, että
                  
                  
                              a)
                           
                           
                              suoritetaan genomin karakterisointi, fylogeneettinen analyysi (suhde saman viruksen muihin kantoihin) ja lammas- ja vuohirokkovirusten kantojen varastointi diagnostisten palvelujen edistämiseksi unionissa ja tarvittaessa esimerkiksi epidemiologista seurantaa tai diagnoosien varmistamista varten;
                           
                        
                              b)
                           
                           
                              kootaan ja pidetään yllä ajantasaista lammas- ja vuohirokkovirusten kantojen ja isolaattien sekä spesifisten seerumien ja muiden reagenssien kokoelmaa näiden tautien diagnosointia varten jos ja kun tällaiset ovat saatavilla;
                           
                        
                              c)
                           
                           
                              yhdenmukaistetaan diagnosointia ja varmistetaan tutkimusten laatu unionissa järjestämällä ja toteuttamalla säännöllisiä laboratorioiden välisiä vertailukokeita ja ulkoista laadunvarmistusohjausta kyseisten tautien diagnosoinnista unionin tasolla ja välittämällä tällaisten kokeiden tulokset säännöllisesti komissiolle, jäsenvaltioille ja kansallisille laboratorioille, jotka on nimetty kyseisten tautien diagnosointia varten;
                           
                        
                              d)
                           
                           
                              ylläpidetään asiantuntemusta kyseisistä taudeista, jotta niiden nopea erotusdiagnostiikka on mahdollista erityisesti muihin asiaan liittyviin virustauteihin nähden;
                           
                        
                              e)
                           
                           
                              tehdään tutkimuksia tavoitteena kehittää parempia menetelmiä tautien torjuntaan yhteistyössä niiden kansallisten laboratorioiden kanssa, jotka on nimetty diagnosoimaan kyseisiä tauteja siten kuin komission kanssa on sovittu;
                           
                        
                              f)
                           
                           
                              annetaan neuvontaa komissiolle lammas- ja vuohirokkoviruksiin liittyvistä tieteellisistä näkökohdista ja erityisesti lammas- ja vuohirokkovirusten rokotekantojen valinnasta ja käytöstä.
                           
                        
            
                  2.
               
               
                  
                     Lammas- ja vuohirokkovirusten aiheuttamien tautien (lumpy skin -tauti ja lammas- ja vuohirokko) diagnosoimiseen nimettyjen jäsenvaltioiden kansallisten laboratorioiden toimien tukeminen erityisesti siten, että
                  
                  
                              a)
                           
                           
                              varastoidaan ja toimitetaan standardiseerumeja ja muita vertailureagensseja, kuten viruksia, inaktivoituja antigeenejä tai solulinjoja kyseisille laboratorioille kussakin jäsenvaltiossa käytettävien diagnostisten testien ja reagenssien standardoimiseksi, kun taudinaiheuttajan tunnistaminen ja/tai serologisten testien käyttö on tarpeen;
                           
                        
                              b)
                           
                           
                              avustetaan aktiivisesti kyseisten tautien diagnosoinnissa, kun on kyse taudinpurkausten epäilystä ja vahvistamisesta jäsenvaltioissa, vastaanottamalla lammas- ja vuohirokkovirusten isolaatteja, kun tarkoituksena on vahvistava diagnoosi, viruksen karakterisointi ja epidemiologisten tutkimusten edistäminen. Tiedotetaan näiden toimien tulokset viipymättä komissiolle, jäsenvaltioille ja kyseisten tautien diagnosointia varten nimetyille kansallisille laboratorioille.
                           
                        
            
                  3.
               
               
                  
                     Tiedon tarjoaminen ja jatkokoulutuksen järjestäminen seuraavasti:
                  
                  
                              a)
                           
                           
                              edistetään koulutuksen, kertauskurssien ja workshopien tarjontaa lammas- ja vuohirokkovirusten aiheuttamien tautien diagnosoimiseen nimettyjen kansallisten laboratorioiden ja laboratoriodiagnostiikan asiantuntijoiden hyödyksi tarkoituksena yhdenmukaistaa kyseisten tautien diagnostisia tekniikoita koko unionissa;
                           
                        
                              b)
                           
                           
                              osallistutaan kansainvälisiin foorumeihin, jotka koskevat erityisesti kyseisten tautien analyysimenetelmien standardointia ja niiden toteutusta;
                           
                        
                              c)
                           
                           
                              tehdään yhteistyötä asianomaisten toimivaltaisten laboratorioiden kanssa sellaisissa EU:n ulkopuolisissa maissa, joissa kyseisiä tauteja esiintyy, kun on kyse lammas- ja vuohirokkovirusten aiheuttamien tautien diagnostisista menetelmistä;
                           
                        
                              d)
                           
                           
                              tarkastellaan lammas- ja vuohirokkovirusten aiheuttamien tautien diagnosoimiseen nimettyjen kansallisten laboratorioiden vuotuisessa kokouksessa asiaankuuluvia testausvaatimuksia, jotka on vahvistettu Maailman eläintautijärjestön (OIE:n) maaeläinten terveyttä koskevassa säännöstössä ja maaeläinten diagnostisia testejä ja rokotteita käsittelevässä käsikirjassa;
                           
                        
                              e)
                           
                           
                              autetaan komissiota tarkastelemaan OIE:n suosituksia, jotka on vahvistettu maaeläinten terveyttä koskevassa säännöstössä ja maaeläinten diagnostisia testejä ja rokotteita käsittelevässä käsikirjassa;
                           
                        
                              f)
                           
                           
                              pysytään ajan tasalla lammas- ja vuohirokkovirusten aiheuttamien tautien epidemiologian kehityksestä.